b'\n_START_ARTICLE_\nNenad Vetma\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en i odrastao u Splitu, gdje je zavr\xc5\xa1io osnovnu \xc5\xa1kolu i gimnaziju "Vladimir Nazor". Kao petogodi\xc5\xa1njak po\xc4\x8dinje trenirati tenis, a usporedo s osnovnom, poha\xc4\x91a i glazbenu \xc5\xa1kolu Josip Hatze u Splitu. Bio je i \xc4\x8dlanom mandolinskog orkestra KUD-a Filip Devi\xc4\x87. Kao profesionalni tenisa\xc4\x8d, 1979. odlazi u Njema\xc4\x8dku gdje je kao igra\xc4\x8d i trener boravio osam godina._NEWLINE_Na poziv Zdenka Runji\xc4\x87a s pjesmom "Zavi\xc4\x8dajna" sudjeluje na Splitskom festivalu zabavne glazbe 1987. \xc4\x8dime po\xc4\x8dinje profesionalnu karijeru glazbenika, a dvije godine poslije izdaje album prvjenac Boli\xc5\xa1 me du\xc5\xa1o koji je dosegao platinastu nakladu i prodaju od 186.000 primjeraka. Sljede\xc4\x87i album, Ne\xc4\x87u \xc5\xbeivot u tu\xc4\x91ini, izdan 1990. prakti\xc4\x8dno odre\xc4\x91uje put njegove glazbene karijere. Mnogobrojni koncerti u dijaspori, ali i baritonska boja glasa priskrbili su mu nadimak hrvatskog Toma Jonesa. Glazbenu karijeru obilje\xc5\xbeili su mnogi nastupi na festivalima, kako u zemlji, tako i inozemstvu, ali i dobrotvotvorni nastupi za vrijeme Domovinskog rata.'